กิจการที่ไม่เสีย VAT
การประกอบกิจการค้ามีมากมายหลายประเภท ผู้ประกอบการมีความถนัดในอาชีพ หรือมองเห็นช่องว่างที่จะหาเงินทองจากกิจการแตกต่างกันไป ไม่เช่นนั้นทุกคนคงขายสินค้าหรือให้บริการเหมือนกันหมด อย่างไรก็ตาม มีกิจการบางประเภทที่ขายสินค้าหรือให้บริการที่ไม่ต้องเสียภาษีมูลค่าเพิ่ม ซึ่งมีผู้ที่ไม่ทราบอีกเป็นจำนวนมาก เข้าใจว่าทุกอย่างต้องเสียภาษีมูลค่าเพิ่ม
5 ต.ค. 2555

การประกอบกิจการค้ามีมากมายหลายประเภท ผู้ประกอบการมีความถนัดในอาชีพ หรือมองเห็นช่องว่างที่จะหาเงินทองจากกิจการแตกต่างกันไป ไม่เช่นนั้นทุกคนคงขายสินค้าหรือให้บริการเหมือนกันหมด อย่างไรก็ตาม มีกิจการบางประเภทที่ขายสินค้าหรือให้บริการที่ไม่ต้องเสียภาษีมูลค่าเพิ่ม ซึ่งมีผู้ที่ไม่ทราบอีกเป็นจำนวนมาก เข้าใจว่าทุกอย่างต้องเสียภาษีมูลค่าเพิ่ม 
กิจการที่ไม่เสียภาษีมูลค่าเพิ่มแบ่งออกเป็น 3 กลุ่มใหญ่ๆ คือ 
1.กิจการที่ได้รับการยกเว้นภาษีมูลค่าเพิ่ม ไม่ว่าจะมีรายรับเท่าใดก็ตาม 
2.กิจการที่อยู่ในบังคับเสียภาษีมูลค่าเพิ่ม แต่มีรายรับไม่เกิน 1.8 ล้านบาทต่อปี/รอบระยะเวลาบัญชี 
3.กิจการที่อยู่ในบังคับเสียภาษีธุรกิจเฉพาะ เช่น ธนาคารพาณิชย์ โรงรับจำนำ ประกันชีวิต เป็นต้น 
กิจการที่ได้รับยกเว้นภาษีมูลค่าเพิ่มตามกฎหมาย 
การขายพืชผลทางการเกษตรในประเทศ ไม่ว่าจะเป็นลำต้น กิ่ง ใบ ราก เหง้า ดอก เมล็ด ฯลฯ ที่อยู่ในสภาพสด หรือรักษาสภาพไว้ โดยมิได้แปรรูปผลิตภัณฑ์ และบรรจุภาชนะหีบห่อ แต่การขายไม้ซุง ฟืน หรือผลิตภัณฑ์จากการเลื่อยไม้ ต้องเสียภาษีมูลค่าเพิ่ม ประเด็นที่มักเข้าใจผิดคิดว่าต้องเสียภาษีมูลค่าเพิ่มก็คือ การขายข้าวสาร ถึงแม้จะใส่ถุงปิดผนึก มียี่ห้อหรือไม่ก็ตาม ไม่ต้องเสียภาษีมูลค่าเพิ่มแต่อย่างใด 
การขายสัตว์ในประเทศ ไม่ว่าจะเป็นสัตว์มีชีวิตหรือซากสัตว์ก็ตาม รวมถึงส่วนต่างๆ ของสัตว์ ไข่ น้ำนม และวัตถุพลอยได้จากสัตว์ แต่ถ้าหากแปรรูปเป็นผลิตภัณฑ์บรรจุภาชนะหีบห่อในลักษณะมั่นคง ต้องเสียภาษีมูลค่าเพิ่ม 
การขายปุ๋ย ไม่ว่าจะขายในประเทศ หรือนำเข้าจากต่างประเทศ 
การขายปลาป่น อาหารสัตว์ แต่ไม่รวมถึงอาหารเสริมสำหรับสัตว์ที่ต้องเสียภาษีมูลค่าเพิ่ม 
การขายยา หรือเคมีภัณฑ์ที่ใช้สำหรับพืชหรือสัตว์ แต่การขายยาที่ใช้กับมนุษย์ต้องเสียภาษีมูลค่าเพิ่ม 
การขายหนังสือพิมพ์ นิตยสาร ตำราเรียน ซึ่งไม่รวมถึงการรับโฆษณาในหนังสือที่ต้องเสียภาษีมูลค่าเพิ่ม 
การให้บริการสถานศึกษา ไม่ว่าจะเป็นราชการหรือเอกชน ค่าบำรุงการศึกษาจะได้รับการยกเว้นภาษีมูลค่าเพิ่ม แต่ถ้าหากสถานศึกษาขายสมุด ดินสอ อุปกรณ์การเรียนอื่นๆ ก็ต้องเสียภาษีมูลค่าเพิ่มตามปกติ 
การให้บริการสอบบัญชี การว่าความ และการประกอบโรคศิลปะ (แพทย์ พยาบาล ฯลฯ) 
การให้บริการรักษาพยาบาลของสถานพยาบาล 
การให้บริการแข่งขันกีฬาสมัครเล่น 
การให้บริการของนักแสดงสาธารณะ เช่น นักแสดงภาพยนตร์ นักร้อง นักกีฬาอาชีพ เป็นต้น 
การให้บริการขนส่งในราชอาณาจักร ไม่ว่าจะขนส่งด้วยยานพาหนะ หรือแรงงานคน 
การให้เช่าอสังหาริมทรัพย์ ไม่ว่าจะเป็นบ้าน อาคาร หรือที่ดิน 
ท่านจะเห็นว่ามีอาชีพอีกหลายอาชีพที่ไม่ต้องเสียภาษีมูลค่าเพิ่ม สามารถศึกษาได้จากมาตรา 81 แห่งประมวลรัษฎากร จะได้วางแผนค้าขายให้กับตนเองได้ แต่อย่าลืมภาษีเงินได้บุคคลธรรมดา หรือภาษีเงินได้นิติบุคคลที่ต้องเสียแน่ๆ เว้นแต่ได้รับยกเว้นภาษีตามกฎหมาย สวัสดีครับ